ธกส.ขึ้นทะเบียนร้านค้าปุ๋ย6สูตร30พ.ค.นี้
คิกออฟ &#8220;ปุ๋ยลดต้นทุน&#8221; ธ.ก.ส.เตรียมเริ่มขึ้นทะเบียนร้านปุ๋ย 30 พ.ค.นี้
19 ส.ค. 2554

คิกออฟ “ปุ๋ยลดต้นทุน” ธ.ก.ส.เตรียมเริ่มขึ้นทะเบียนร้านปุ๋ย 30 พ.ค.นี้
นายประกิต เชวงนิรันดร์ ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในวันที่ 30 พ.ค.นี้ธนาคารจะเริ่มรับขึ้นทะเบียนร้านค้าและสหกรณ์ที่จำหน่ายปุ๋ย 6 สูตร ตามมติคณะรัฐมนตรี และพร้อมทำสัญญาได้ทันที โดยยืนยันว่า การขึ้นทะเบียนจะดำเนินการอย่างโปร่งใสและเป็นธรรมมากที่สุด
ขณะที่การป้องกันการทุจริต ธนาคารได้ร่วมกับกรมวิชาการเกษตร และกรมการค้าภายใน ที่อยู่ในแต่ละพื้นที่ เข้าไปดูแลตรวจสอบโกดังปุ๋ย หลังจ่ายปุ๋ยให้เกษตรกรตามที่ ธ.ก.ส.ออกใบจัดหาให้แล้วว่ามีการจ่ายปุ๋ยตรงตามจริงหรือไม่
ทั้งนี้ เกษตรกรที่มีสิทธิร่วมโครงการ ต้องเป็นเกษตรกรในโครงการประกันรายได้ข้าวนาปี ข้าวโพดเลี้ยงสัตว์ และมันสำปะหลัง ปี 2553/2554 ซึ่งปัจจุบันมีกว่า 4.8 ล้านราย จะได้รับการชดเชยส่วนต่างราคาปุ๋ยเคมี ในอัตรากิโลกรัมละ1.50 บาท หรือตันละ 1,500 บาทโดยสามารถซื้อปุ๋ยเป็นเงินสด หรือขอกู้เงินจาก ธ.ก.ส.ไปชำระค่าปุ๋ยก็ได้ แต่ต้องมายื่นเรื่องกับธนาคารเพื่อออกใบจัดหาปุ๋ยก่อน จากนั้นนำไปรับปุ๋ยจากร้านค้า เมื่อได้รับปุ๋ยแล้วร้านค้าจึงจะสามารถขึ้นเงินกับ ธ.ก.ส.ได้ในทุกวันพุธ โดยธนาคารจะจ่ายเงินให้ทุกวันศุกร์
นายไตรรงค์ สุวรรณคีรี รองนายกรัฐมนตรี กล่าวว่า โครงการปุ๋ยสั่งตัดจะลดค่าใช้จ่ายของเกษตรกร รัฐใช้งบประมาณช่วยเกษตรกรรวม 3,901 ล้านบาท เพราะที่ผ่านมามีการใช้ปุ๋ยอย่างเปล่าประโยชน์เกินจำเป็นประมาณครึ่งหนึ่ง โดยเชื่อว่าการใช้ปุ๋ยจะลดลง 20% และผลผลิตจะเพิ่มขึ้น 5-7% ได้แน่นอน